Администрацията на Тръмп даде зелена светлина за прехода на БайдънТой вече ще има достъп до федерално финансиране , офис и брифингите за националната сигурност След седмици чакане , администрацията на президента Доналд Тръмп освободи пътя за прехода на избрания президент Джо Байдън в Белия дом , като му даде достъп до документи и финансиране . Това се случи въпреки обещанието на Тръмп да продължи да се бори с резултатите от изборите , съобщи агенция „ Ройтерс “ . Републиканецът Тръмп , твърди , че на изборите на 3 ноември е извършена изборна измама в широки мащаби , без да предостави доказателства . Въпреки че не призна победата на своя съперник от Демократическата партия , съобщението на Тръмп , че неговият щаб ще си сътрудничи с Байдън , представлява значителна промяна и е най - близко до признаване на поражението , отбелязва още агенцията . Байдън спечели 306 избирателни гласа от щатите , много над 270 , необходими за победата , а Тръмп – 232 . Байдън също така има преднина от над 6 милиона гласа в националния вот . Юридическите усилия на кампанията на Тръмп за отмяна на изборите почти изцяло се провалиха в ключови щати , а нарастващ брой републикански лидери , ръководители на фирми и експерти по националната сигурност призоваха президента да остави прехода да започне . Избраният президент започна да назначава членове на екипа си , включително довереният му помощник Антъни Блинкен , който ще оглави Държавния департамент , без да чака правителствено финансиране или отстъпването на Тръмп . Но критиците обвиниха президента , че подкопава демокрацията в САЩ и способността на следващата администрация да се бори с пандемията с отказа си да приеме резултатите . В понеделник ( 23 ноември ) Gemeral Services Administration ( GSA ) , федералната агенция , която трябва да оторизира президентския преход , съобщи на Байдън , че може официално да започне процеса на предаване на властта . Администраторът на GSA Емили Мърфи заяви в писмо , че Байдън ще получи достъп до ресурси , които са му били отказани поради съдебните искове , оспорващи резултатите от изборите . Това означава , че екипът на Байдън вече ще има федерални средства и официален офис , който да извършва прехода докато встъпи в длъжност на 20 януари . Това също проправя пътя за Байдън и новоизбрания вицепрезидент Камала Харис да получават редовни брифинги за националната сигурност , които Тръмп също получава .